Diari Oficial de la Generalitat Valenciana


Sumari del DOGV 5015, del 27-05-2005 (2005/6021)

RESOLUCIÓ de 24 de maig de 2005, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga plantejada en el sector de neteja d'edificis i locals de la província de València.
----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2005/05/24/(1)/dof/vci/html**

### Dades del document

Número de DOGV
:   5015

Data del DOGV
:   27-05-2005

Secció del DOGV
:   I. DISPOSICIONS GENERALS

Número del document
:   2005/6021


Data del document
:   24-05-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Correcció d'errades

Anàlisi jurídica

 Descriptors 

:   * vaga
    * legislació
    * dret de vaga
    * empresa de serveis

RESOLUCIÓ de 24 de maig de 2005, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga plantejada en el sector de neteja d'edificis i locals de la província de València. [2005/M6021]
  
Vist l'escrit amb Registre d'Entrada de data 19 de maig de 2005, subscrit per Jaime Martínez Clemente, en representació de la Federació d'Activitats Diverses de CCOO-PV i per Lola Navarro Jiménez, en representació de la Federació de Servicis de UGT-PV, que anuncia la convocatòria de vaga plantejada en el sector de neteja d'edificis i locals de la província de València, que tindrà lloc a partir de les 00.00 hores del dia 30 de maig de 2005, amb caràcter indefinit
  
I havent complit el preavís preceptiu establit en la legislació vigent.
  
Vist que s'ha intentat la mediació del Tribunal d'Arbitratge Laboral, sense que s'haja aconseguit acord en la reunió realitzada el dia 19 de maig de 2005.
  
Vist que s'ha citat les parts, per a escoltar-les i intentar un acord sobre els serveis mínims essencials que s'han d'establir, en la Direcció Territorial d'Ocupació de València, el dia 23 de maig de 2005, i que no s'ha arribat a cap acord respecte d'estos.
  
Vist que el sector d'activitat afectat per esta convocatòria inclou la neteja d'edificis i locals on es presten diferents servicis públics, com sanitat, educació, servicis socials o transports, dels quals és creditora la comunitat.
  
Atés que la competència per a establir les mesures necessàries per al funcionament del servici públic, establida en l'article 10 del Reial Decret-Llei 17/1977, de 4 de març, correspon al Consell de la Generalitat Valenciana i per delegació a la Conselleria d'Economia, Hisenda i Ocupació, en virtut del que disposa el Reial Decret 4.105/1982 de 29 de desembre, el Decret 8/2004, de 3 de setembre, del president de la Generalitat Valenciana, sobre assignació de competències i el Decret 112/2003, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que establixen els articles 28.2, 148.1.5.a i 149.1.7.a de la Constitució Espanyola i l'article 33.1 i 38 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol.
  
Atés que com qualsevol altre dret fonamental reconegut en la Constitució, el de vaga (art. 28.2 CE) no és absolut i il·limitat, sinó que en el seu abast, jerarquia i «limitabilitat», tenen diferent significació, per la qual cosa, d'acord amb la doctrina establida pel Tribunal Suprem, ha d'establir-se una graduació jeràrquica entre estos, atenent les «característiques» dels que estan en pugna, (STS 29-V-95, RJ 4395).
  
En la limitació de l'exercici de vaga per altres drets i pel respecte de béns constitucionalment protegits, el Tribunal Constitucional ha establit en la seua important Sentència de 8 d'abril de l98l, desplegada posteriorment, entre altres, per les sentències números 26 i 33/81, 51 53/86, 27/89 i 43/90, que en la mesura en què la destinatària, i creditora dels servicis afectats per la vaga és la comunitat sencera i que estos són al mateix temps essencials per a ella, aquella no pot imposar el sacrifici dels interessos dels destinataris dels servicis mencionats, entenent que el dret de la comunitat a estes prestacions vitals és prioritari respecte del dret de vaga, sense que, d'altra banda, la consideració d'un servici com essencial signifique la supressió d'este dret per als treballadors ocupats en este servici, sinó només l'adopció de les garanties necessàries per al seu manteniment; assenyalant-se finalment que si la vaga ha de mantindre una capacitat de pressió suficient com per a aconseguir les seues objectius enfront de l'empresa, en principi destinatària del conflicte, no ha de ser-li afegida la pressió addicional del dany innecessari que sofrix la comunitat com a usuària dels servicis públics.
  
Atés que d'acord amb doctrina constitucional reiterada, el caràcter d'un servici, ho és, no tant per la naturalesa de l'activitat que es duu a terme, sinó per la dels interessos a la satisfacció dels quals es dirigix la prestació de què es tracta, havent de ser essencials els béns i interessos satisfets perquè el servici siga essencial, la qual cosa ens situa, com s'ha assenyalat, en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que en l'àmbit en què es concreta esta resolució es traduïx en el que disposa l'article 43 de la Constitució Espanyola, que reconeix el dret a la protecció de la salut, i el seu desplegament en la Llei 14/1986, de 25 d'abril, General de Sanitat, on en l'article primer es fa referència al «dret a la protecció de la salut reconegut en l'article 43 i concordants de la Constitució».
  
Atés que el legítim exercici del dret de vaga no ha de suposar, sota cap concepte, un risc per a la salut de les persones afectades per este exercici i que en el present cas, entre els locals afectats per la vaga es troben, entre altres de caràcter públic, centres sanitaris, d'ensenyament i de prestació de servicis socials, en els quals es presta un servici públic de caràcter essencial i prioritari per a la comunitat, i en els quals una neteja i higiene mínimes resulten indispensables per a evitar conseqüències lesives per a la salut.
  
Atés que el caràcter indefinit de la vaga convocada podria conduir a un empitjorament progressiu de les conseqüències exposades en la consideració anterior.
  
Atés que si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i que ha d'existir una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris, (SSTC 51/86, 53/86, i 123/90, entre altres). La mateixa OIT, a través de la Resolució número 239 del Comité de Llibertat Sindical, assenyala que el dret de vaga no implica el dret de deixar de complir els deures de seguretat.
  
De tot el que s'ha assenyalat es conclou que en l'adopció de les mesures necessàries per a assegurar el funcionament d'estos, segons disposa el paràgraf segon de l'article 10 del Reial Decret 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment del dit servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el propi servici satisfà, però sense aconseguir el nivell de rendiment habitual, ni assegurar el seu funcionament normal, i el Tribunal Constitucional establix que els servicis mínims afecten a la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment.
  
Atés que s'ha de conjugar l'atenció dels servicis públics amb l'exercici del dret a la vaga que amb la qualificació de fonamental instituïx la nostra Constitució, per la qual cosa s'ha de limitar este en la justa i estricta mesura imprescindible per al manteniment del servici públic.
  
Atés que en la present resolució s'han complit totes les prescripcions legals de caràcter general, així com les específiques reguladores de matèria concreta, resolc.
  
Primer
  
Als efectes previstos en l'apartat 2n de l'article 10 del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar el funcionament dels servicis de neteja de locals i edificis públics de la província de València, amb motiu de la vaga convocada a partir de les dates que s'indiquen en el preàmbul de la present resolució i mentre dues esta.
  
Els servicis mínims que s'hauran de prestar són els següents:
  
A. Centres sanitaris:
  
Es prestaran com a servicis mínims el 100% dels servicis normals en les unitats següents:
  
1. Zones d'urgència relacionades amb malalts
  
2. Unitats de cures intensives
  
3. Neonatologia
  
4. Paritoris
  
5. Quiròfans i àrees quirúrgiques
  
6. Unitats d'aïllament
  
7. Unitats d'esterilització
  
8. Hemodiàlisi
  
9. Prematurs
  
10. Lactants
  
11. Biberoneria
  
12. Unitats de reanimació
  
13. Unitat de cremats
  
14. Oncologia mèdica
  
15. Unitats de malalties infeccioses
  
16. Hemodinàmica
  
17. Laboratoris i bancs de sang
  
18. Servici de bacteriologia i microbiologia
  
19. Urodinàmica i radioteràpia
  
20. Sintron i coagulopaties congènites
  
21. Recollida de residus biocontaminants i el seu transport al compactador
  
22. Unitats de trasplantats
  
23. Cuines: preparació i servici d'aliments a malalts.
  
24. Transport i repartiment de roba neta a tots els centres
  
25. Neteja de llits i lavabos d'alta
  
26. Qualsevol zona considerada d'alt risc no tinguda en compte abans
  
Es prestaran com a servicis mínims el 50% dels servicis normals en les unitats següents:
  
1. Unitats d'hospitalització/hospitals de dia
  
2. Bugaderia
  
3. Laboratoris generals
  
4. Unitats de radiologia
  
5. Consultes externes
  
6. Farmàcia
  
7. Resta de quiròfans
  
8. Paraplègics
  
9. Psiquiatria
  
10. Clínica del dolor
  
11. Tanatori
  
12. Prestació nocturna
  
13. Lavabos de les habitacions de malalts
  
14. Lavabos públics i de personal
  
15. Recollida de roba bruta, la seua classificació, transport a bugaderia
  
16. Repartiment de tovalles, paper higiènic i sabó
  
Es prestaran com a servicis mínims el 25% dels servicis normals en les unitats següents:
  
1. Vestuaris
  
2. Sales d'espera
  
3. Resta de zones de l'hospital.
  
B. Aeroports, estacions de ferrocarril i estacions d'autobusos:
  
1. En l'aeroport:
  
- Dos agents en el torn de matí, un en el de vesprada i un en el de nit, encarregat de les aigües residuals dels avions i aigua potable.
  
- Per a la neteja de lavabos una persona per torn en jornada completa.
  
2. En estacions de ferrocarril i estació d'autobusos:
  
- Per a neteja de lavabos, una persona per torn en jornada completa.
  
- Un agent per torn encarregat de l'aigua potable i dels residuals del mitjà de transport en què n'hi haja.
  
C. Centres per a la prestació de servicis socials (residències i centres per a la tercera edat, discapacitats, família, infància i joventut i albergues de transeünts), locals i oficines d'organismes públics i mercats municipals:
  
Es farà la neteja dels lavabos i dels menjadors, i la retirada de residus, emprant els treballadors segons l'escala següent:
  
Nombre de treballadors del centre:
  
De 1 a 5 treballadors 1 treballador
  
De 6 a 10 treballadors 2 treballadors
  
De 11 a 15 treballadors 3 treballadors
  
De 16 a 20 treballadors 4 treballadors
  
D. Centres d'ensenyament:
  
La cobertura del servici es durà a terme amb un 20% de les hores contractades en cada un dels centres, sempre que es garantisca la realització, a diari, de la neteja del 100% dels lavabos del centres, la retirada de residus i la neteja dels menjadors escolars. En cas contrari, podrien incrementar-se els servicis mínims en el que siga estrictament necessari per a garantir estes prestacions.
  
Segon
  
El que disposa la present resolució no suposarà cap limitació dels drets que la normativa reguladora de la vaga reconega el personal en la dita situació no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.
  
Tercer
  
Que tenint en compte el greu risc que per a la salut pública puga constatar-se pels servicis sanitaris com a conseqüència de la vaga, atés el seu caràcter continuat, pot ser procedent, al seu moment, una modificació d'estos servicis essencials mínims, d'acord amb les competències per a establir les dites mesures reflectides en la quarta consideració de la present resolució.
  
Quart
  
Que es notifique la resolució als sindicats convocants, al Comité de Vaga, a les conselleries afectades i a la representació empresarial.
  
Cinqué
  
La present resolució tindrà efectes immediats des de la data de notificació a les parts interessades.
  
Que s'advertisca amb la notificació a les parts que la present resolució és definitiva en via administrativa i que contra ella es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de 10 dies següents a la notificació, d'acord amb el que disposen els articles 114 i següents que establixen el procediment per a la protecció dels drets fonamentals de la persona en la Llei 29/1998, de 13 de juliol, Reguladora de la Jurisdicció Contenciosa Administrativa (BOE 167, de 14.07.1998).


Còpia Permalink ELI